Ja cꞌa tok xeꞌekaji chajuparaj chic yaꞌ triꞌ xeꞌekaj wiꞌ chipan jun lugar ja cꞌo pa quicuenta ja raj Gadara.
Ja cꞌa Jesús tok chaka maril xeli ja pa lancha cꞌo jun achi xekaj ruqꞌuin ocnak jun itzel espíritu tre,
arjaꞌ pa comsanto elnakto wiꞌ.
Ni triꞌ wiꞌ nqꞌuejeꞌ wiꞌ pa comsanto in majun nak ta ncowin ta trij masqui nquebacꞌ pa cadena.
Como arjaꞌ qꞌuiylaj mul banon tre bacꞌon rukꞌaꞌ rkan pa cadena pro ni ma cꞌayew ta nuban tre nqꞌuiokpij.
Ni majun nak ta ncowin ta trij ja nchapbex ta rxin ja xta jun nqꞌuejeꞌ wiꞌ.
Chi pa kꞌij chi chakꞌaꞌ ni rmajon wiꞌ binem pa tak kꞌayis in pa comsanto,
congana nurak ruchiꞌ in ruyon nusoc riꞌ tre abaj.
Ja cꞌa tok xutzꞌat pon ja Jesús cꞌamcꞌol ranim be ruqꞌuin,
ja cꞌa tok xekaj ruqꞌuin xuqueꞌ chwach
in xumaj rakic ruchiꞌ:
—Jesús,
atat ja rat Ralcꞌwal ja nimlaj Dios ¿nak nawajoꞌ chwe?
Chwach Dios nbij chawe,
maxta taban pokon chwe,
neꞌ tre.
Queriꞌ xbij tre como ja Jesús arjaꞌ cꞌa xbij tre ja ritzel espíritu ja rocnak tre ja rachi chi nelel pa ranma.
Cꞌacꞌariꞌ ja Jesús xbij tre ja rachi:
—¿Nak cꞌa abiꞌ?
neꞌ tre.
—Anin in Legión.
Queriꞌ nubiꞌ como ok qꞌuiy,
neꞌxi ja Jesús.
In congana xucoj ja Jesús pa chꞌaꞌoj chi ma xquerwasajel ta ja ritzel tak espíritu in ma xquerutakel ta chipan jun chic lugar.
Ecꞌo pon cꞌa juleꞌ ak quimajon waꞌim pa tak kꞌayis.
Ja cꞌa ritzel tak espíritu canojel congana quecoj ja Jesús pa chꞌaꞌoj in quewaꞌ quibij tre riꞌ:
—Koꞌatakaꞌel cuqꞌuin ja juleꞌ ak leꞌ,
tayaꞌaꞌ lugar chake chi nokoc pa quicuerpo,
xecheꞌ tre.
Ja cꞌa Jesús xuyaꞌ lugar chique in queriꞌ queban xeꞌeli,
xeꞌoc pa tak quicuerpo ja ak.
Ja cꞌa ak ecꞌo la caꞌiꞌ mil canojel in chaka maril xeꞌoqui ja ritzel tak espíritu chique,
ejeꞌeꞌ quemaj cꞌamcꞌoj canim,
xebe,
xexuleꞌ chwach jun jayuꞌ congana tiquitic,
xebe cꞌa pa yaꞌ in triꞌ xejikꞌ wiꞌ canojelal.
Ja cꞌa chajinel quixin ja ak ejeꞌeꞌ xeꞌanmajel,
xebe chipan ja tinamit in pa tak aldea chakajaꞌ,
xequicholoꞌ nojel ja bantaji.
Ja cꞌa winak tok quicꞌaxaj ejeꞌeꞌ xepeti chi nurquitzꞌataꞌ ja bantaji.
Ja tok xeꞌurkaji ja bar cꞌo wiꞌ ja Jesús quetzꞌat ja rachi ja congana e qꞌuiy ja ritzel tak espíritu eꞌocnak tre nabey,
arjaꞌ triꞌ tzꞌubul wiꞌ,
cꞌo chic ja rtziak rcojon,
tzꞌakat chic ja rpensar.
Ja cꞌa winak tok quetzꞌat congana quixbej quiꞌ rmal.
Cꞌacꞌariꞌ ja xetzꞌatowi ja bantaji ejeꞌeꞌ quemaj rcholic chiquewach ja juleꞌ chic winak nak xuban ja rachi tok xelasaxi ja ritzel tak espíritu tre in nak queban ja ak chakajaꞌ.
Cꞌacꞌariꞌ ja winak quewaꞌ quibij tre ja Jesús riꞌ:
—Catelel waweꞌ,
tayaꞌaꞌ can ja kalugar,
xecheꞌ tre.
Ja cꞌa Jesús kas rmajon oquem pa lancha ja tok bix tre rmal ja rachi ja xelasaxel ja ritzel tak espíritu tre:
—Tabanaꞌ jun utzil,
tayaꞌaꞌ lugar chwe chi nintreꞌ chawij chijutij,
neꞌxi.
Pro ja Jesús arjaꞌ ma xuyaꞌ ta lugar tre chi nbe trij,
quewaꞌ xbij tre riꞌ:
—Mejor ja naban,
jat chi awochoch,
jabij chique ja rawachꞌalal chi janila jun nimlaj samaj xuban ja Dios chipan ja racꞌaslemal in janila xpokonaj awach,
neꞌ tre.
Cꞌacꞌariꞌ be ja rachi pa tak tinamit ja cꞌo pa rcuenta Decápolis,
xumaj rbixic ja nimlaj samaj ja xuban ja Jesús chipan ja rcꞌaslemal in canojel ja winak congana cꞌascꞌoꞌi quicꞌaxaj.